钦定古今图书集成/理学汇编/学行典/第249卷 > 陈仲山
## 钦定古今图书集成/理学汇编/学行典/第249卷 > 陈仲山

按《松江府志》：“陈仲山，字仁卿，其先由虎林徙青浦之
贞溪，幼鞠于张蒙张姓。少工举业，为督学杨宜所知。
伯仲兄故食贫，悉推馀产资之，独奉两尊人，备滫瀡
懽父卒，甫就敛而岛寇犯，贞溪号哭掖母，奉榇而逃。
已葬父泖泾，复犯泖泾，乃复奉母还。贞溪。后居华亭
里，里人困以践更，仲山奋身出代。知府胡峻德廉其”
贤，竟罢役。妇翁朱克裕客死，为养其嫠室及孤。友人
以积逋就逮，为捐资代输。四方负笈者益多，则察其
贫者，返贽授餐，士用感励。吴太仆炯其一也。台使守
令先后表门。仲山年八十九终。所著有《读论语诸记》
《省愆日录》。子善能孝养，有《续省愆录》，陆彦章重其惇
行焉。